Jørgen Winther (V), 2007-04-11:
Vi står her i dag med et meget fornuftigt lovforslag, og det glæder mig meget, at næsten alle partier i Folketinget er enige om det, som ligger her nu.
Jeg ved, at der er nogle rygere, der er ret utilfredse med forslaget, og så er der nogle ikkerygere, der er meget tilfredse.
Sådan er det jo.
Venstres folketingsgruppe er meget tilfreds med forslaget, og det lovforslag her er også udtryk for, at der er en hel del politikere, som igennem årene har skiftet holdning.
Der er nogle, der siger, at forbud mod rygning er en krænkelse af menneskets frihed.
Jeg synes, det er skønt, at der er sket et holdningsskift gennem årene med hensyn til rygeforbud, for ser man bare nogle få år tilbage, så var der ikke ret mange i Folketinget, der sagde ja til rygeforbud, og nu vil vi om få uger se, at et stort flertal siger ja til det her forslag.
Det synes jeg er helt fantastisk, det er rigtig pragtfuldt.
Man kan godt se på det sådan her: Tænk, hvis der i dag i Folketinget var en politiker, der foreslog, at det nu skulle være lovligt at ryge i en rutebil, en bus eller i et fly, så tror jeg, man kan sige allerede nu, at det ville være ude af trit med tidsånden.
Det ville være et forslag, der ikke ville have en jordisk chance.
Jeg tror også, at hvis der er en politiker, der om 10 år her i Folketinget vil foreslå, at nu skal man igen have lov til at ryge på alle restaurationer, vil der overhovedet ikke være nogen forståelse for det forslag.
Hvad er det så, vi er enige om?
Jo, det er jo det, at ingen skal udsættes for passiv rygning mod eget ønske.
Det synes jeg er rigtig godt, for i dag er det virkelig dokumenteret, at passiv rygning er farligt for sundheden.
Så har vi en hovedregel, og den går ud på, at der ikke må ryges indendørs på danske arbejdspladser, og det gælder både de offentlige og de private.
Vi har så nogle undtagelser, det er f.eks. for lokaler, der udelukkende tjener som arbejdsplads for én person, og en god ting, som vi i Venstre er rigtig glade for, er, at der må indrettes rygerum og rygebokse.
Vi synes virkelig, at der skal være plads både til rygere og til ikkerygere, og selvfølgelig er det rygeren, der får lidt mere ulejlighed, men det at bevæge sig hen til et sted, hvor der er en rygeboks, er jo også sundt, motion er sundt.
Så har vi under forhandlingerne lavet en meget, meget fornuftig aftale.
Vi har lyttet til, hvad forskellige organisationer har sagt.
Det er især de sociale organisationer, der har sagt, at der på væresteder og varmestuer for socialt udsatte er rigtig, rigtig mange rygere, og at de overhovedet ikke ville komme, hvis der var rygeforbud.
Der må vi sige, at fornuften sejret.
Vi forskellige politiske partier kan godt se, at der i væresteder og varmestuer skal være mulighed for, at der kan ryges.
Der skal altså ikke være rygeforbud der, for sagen er, at så ville der ikke komme ret mange.
Den fjerde undtagelse er små serveringssteder med et areal under 40 kvadratmeter og som så også skal have alkoholbevilling.
Det er der også et bredt flertal for, så den der værtshuskultur, som nogle sætter meget stor pris på, kan fortsætte.
Så vil jeg sige, at der er en ting, som vi også i Venstre har drøftet, og det er egentlig angående patienter på sygehuse.
Der er det jo sådan, at der er en udmærket § 10, hvori der står, at sygehuse i ganske særlige tilfælde kan tillade patienter og pårørende at ryge.
Det synes vi i Venstre er rigtig, rigtig godt.
Især tænker vi på dem, der pludselig bliver ramt af alvorlig sygdom, og også på dem, der har en meget alvorlig kræftsygdom.
Der er nogle, der har været vant til at ryge hele livet, og det med at holde op med at ryge lige bum! kan være meget, meget svært.
Derfor er jeg meget glad for, at der er mulighed for, at patienter kan få lov til at ryge på sygehuse, og jeg håber også, at sygehusene vil have stor forståelse for det ønske.
Man skal passe på, at man ikke ender i ren og skær fanatisme inden for det område.
Der er nogle, der går imod rygerum, og så siger de samtidig, at det er, fordi der kan sive røg langs listerne og ved døren osv.
Alt i alt synes Venstre, at det her er et rigtig, rigtig godt forslag, og vi synes også, at det er godt, at det ikke er sådan, at det er den enkelte ryger, der bryder reglen på en restauration, som skal have bøden på de 2.000 kr.
Det bliver restauratøren, som skal sørge for, at rygeforbuddet overholdes.
Der så vi, at det var den enkelte person, der røg, der skulle have en bøde, og den var helt oppe på 8.0009.000 kr., så det var noget mere end det, vi gør her.
Jeg må sige, at fornuften har sejret, og det er et stort skridt, vi nu tager her i Folketinget med henblik på at få rygeforbud forskellige steder.
Jeg kan kun beklage, at det sker sådan lidt sent.
Jeg kunne have ønsket mig, at det var sket noget tidligere, men nu sker det, og det synes jeg er godt.